32003R1303
L 185/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1303/2003 НА КОМИСИЯТА
от 23 юли 2003 година
за изменение на Регламент (ЕО) № 896/2001 относно определяне на подробни правила за прилагане на Регламент (ЕИО) № 404/93 на Съвета по отношение на режима за внос на банани в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 404/93 на Съвета от 13 февруари 1993 г. относно общата организация на пазара на банани (1), последно изменен с Регламент (ЕО) № 2587/2001 (2), и по-специално член 20 от него,
като има предвид, че
(1)
Регламент (ЕО) № 896/2001 на Комисията (3), последно изменен с Регламент (ЕО) № 323/2003 (4), установява подробни правила за управление на тарифните квоти за внос, предвидени в член 18, параграф 1 от Регламент (ЕИО) № 404/93.
(2)
Съгласно член 8, параграф 1 от Регламент (ЕО) № 896/2001 в заявлението за предоставяне на годишна квота от нетрадиционните оператори, не може да се посочва количество, по-високо от 12,5 % от общото количество, предоставяно годишно на нетрадиционните оператори. Към заявлението следва да се прилага доказателство, че е представена гаранция от 150 EUR на тон поискано количество.
(3)
Опитът от прилагането на режима за внос на банани в Общността е показал, от една страна, че общият отпуснат обем превишава до голяма степен количеството, с което разполагат нетрадиционните оператори, а от друга, че броят на нетрадиционните оператори постоянно нараства. Ето защо се прилага голям процент на редукция към всяко заявление за годишна квота, представено от нетрадиционни оператори. Като се има предвид всичко това, максималният процент от 12,5 % следва да бъде намален. При намалението се вземат предвид разликите в процентното намаление между квотите А и Б, от една страна, и квота В, от друга, както и перспективите на развитие при отпускането на помощи за нетрадиционните оператори.
(4)
Регламент (ЕО) № 896/2001 следва съответно да се измени.
(5)
Мерките, предвидени в настоящия регламент, са в съответствие със становището на Управителния комитет за бананите,
ПРИЕ НАСТОЯЩИЯ РЕГЛАМЕНТ:
Член 1
В член 8, параграф 1, втора алинея, буква а) от Регламент (ЕО) № 896/2001 „12,5 %“ се заменя с „5 %“.
Член 2
Настоящият регламент влиза в сила на третия ден след публикуването му Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 юли 2003 година.